
 Direcția Generală Evaluare Impact, Controlul Poluării și Schimbări Climatice 
 Nr. înreg. DGEICPSC/125264/21.04.2026



REFERAT DE APROBARE
a proiectului de Ordin al ministrului mediului, apelor și pădurilor pentru aprobarea Listei categoriilor de proiecte prioritare care beneficiază  de alocări financiare în anul 2026 din sumele rezultate în urma licitării certificatelor de emisii de gaze cu efect de seră


Având în vedere:

- Prevederile art. 12 alin. (1) și (2) din Ordonanța de urgență a Guvernului  nr. 115/2011, cu modificările și completările ulterioare, ”Finanțarea proiectelor prevăzute la art. 10 alin. (11) și la art. 11 alin. (11) se realizează de către Administrația Fondului pentru Mediu în limita fondurilor aprobate cu această destinație în bugetul de venituri și cheltuieli al Fondului pentru mediu, evidențiate distinct în cadrul acestuia, conform listei categoriilor de proiecte prioritare, stabilită anual de autoritatea publică centrală pentru protecția mediului”, iar ”Lista [...] se aprobă prin ordin al ministrului autorității publice centrale pentru protecția mediului și stă la baza fundamentării creditelor de angajament și creditelor bugetare aferente proiectelor prevăzute la art. 10 alin. (11) și la art. 11 alin. (11), aprobate în bugetul de venituri și cheltuieli al Fondului pentru mediu” ,
- Conform strategiei de finanțare stabilită informal la nivelul conducerilor AFM și MMAP, situația programelor și proiectelor care urmează a beneficia de susținere financiară în anul 2026, din  veniturile Fondului pentru mediu obținute în urma scoaterii la licitație a certificatelor de emisii de gaze cu efect de seră, este prezentată în cele ce urmează și are la bază acoperirea necesarului rezultat atât din contracte în vigoare și sesiuni lansate, cât și din sesiunile care vor fi inițiate în acest an. Programele descrise în prezenta nota sunt incluse în anexa 2b la proiectul de buget de venituri și cheltuieli al Fondului pentru Mediu pentru anul 2026.  
Prin Nota nr. 3016617.04.2026, înregistrată la MMAP cu nr. R/17886/17.04.2026, Administrația Fondului pentru Mediu propune finanțarea în 2026 a unui număr de 24 de programe din veniturile obținute din licitarea certificatelor de emisiii de gaze cu efect de seră atribuite României, cu bugetele aferente fiecărui program, astfel:

1) Programul privind reducerea emisiilor de gaze cu efect de seră în transporturi, prin promovarea infrastructurii pentru vehiculele de transport rutier nepoluant din punct de vedere energetic: staţii de reîncărcare pentru vehicule electrice în municipiile reședințe de județ
•	credite angajament – 0 mii lei
Nu sunt necesare credite de angajament, deoarece relansarea acestui Program nu face parte din strategia de finanțare pentru 2026.
•	credite bugetare – 3.170 mii lei
Valoarea creditelor bugetare este pentru asigurarea bugetului necesar plăților în cadrul contractelor aflate în vigoare aferente proiectelor depuse în sesiunea desfășurată în perioada 2018 - 2020.

2)  Programul privind instalarea sistemelor de panouri fotovoltaice pentru producerea de energie electrică, în vederea acoperirii necesarului de consum și livrării surplusului în rețeaua națională
•	credite angajament – 60 mii lei
Valoarea creditelor de angajament este necesară  pentru încheierea a doua contracte din sesiunea derulata în 2024.
•	credite bugetare – 501.897 mii lei
Valoarea creditelor de bugetare este pentru plata sistemelor de panouri fotovoltaice implementate în urma sesiunilor desfășurate în perioada 2021-2024, precum și a dosarelor finanțate în baza unei hotărîri judecătorești.

3) Programul privind instalarea de sisteme fotovoltaice pentru gospodăriile izolate neracordate la rețeaua de distribuție a energiei electrice
•	credite angajament – 0 mii lei
Nu sunt necesare credite de angajament, ținând cont că relansarea acestui Program nu face parte din strategia de finanțare pentru anul 2026.
•	credite bugetare – 175 mii lei
Valoarea creditelor bugetare este necesară pentru asigurarea bugetului necesar efectuării plăților în cadrul unui contract aflat în vigoare, încheiat în urma sesiunii anterioare.

4) Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, 2025-2030
Conform prevederilor O.U.G nr.26/16.04.2026 din valoarea totală de 565.571 mii lei a cererilor de  finanțare depuse în cadrul sesiunilor derulate în baza Dispoziției nr. 359 din 16 mai 2025 și a Dispoziției nr. 383 din 28 mai 2025, în cursul anului 2026, se derulează în limita sumei de 61.155 mii lei etapele ulterioare sesiunii de înscriere a instituțiilor publice și a unităților administrativ-teritoriale, aprobată prin Dispoziția președintelui Administrației Fondului pentru Mediu nr. 383 din 28 mai 2025. Evaluarea cererilor de finanțare depuse în baza Dispoziției nr. 359 din 16 mai 2025 se suspendă pînă la 31.12.2026.
•	credite angajament – 61.155 mii lei 
Valoarea creditelor de angajament este pentru aprobarea  cererilor de finanțare  depuse de catre instituțiile publice și unitățile administrativ-teritoriale, conform Dispoziției președintelui Administrației Fondului pentru Mediu nr. 383 din 28 mai 2025.
•	credite bugetare – 61.155 mii lei 
Valoare creditelor bugetare este alocată pentru asigurarea plății cererilor de decontare depuse de dealeri în cadrul Programului, pentru înscrierile efectuate în sesiunea din 2025 de către instituțiile publice și unitățile administrativ-teritoriale .

5) Programul multianual de finanțare a investițiilor pentru modernizarea, reabilitarea, retehnologizarea și extinderea sau înființarea sistemelor de alimentare centralizată cu energie termică a localităților 
•	credite angajament –58.800 mii lei
Valoarea creditelor de angajament este necesară pentru angajarea sumelor care vor fi solicitate de către Ministerul Dezvoltării, Lucrărilor publice și Administrației în cursul anului 2026, în baza prevederilor OUG nr. 53/2019 privind aprobarea ,,Programului multianual de finanțare a investițiilor pentru modernizarea, reabilitarea, retehnologizarea și extinderea sau înființarea sistemelor de alimentare centralizată cu energie termică a localităților și pentru modificarea și completarea Legii serviciilor comunitare de utilități publice nr. 51/2006”, potrivit cărora Fondul pentru mediu contribuie cu suma totală de 400.000 mii de lei la Programul de termoficare.
•	credite bugetare – 17.640 mii lei
Valoarea creditelor bugetare este pentru asigurarea bugetului necesar plății sumelor solicitate de către Ministerul Dezvoltării, Lucrărilor Publice și Administrației, atât în baza valorilor angajate în anii anteriori, cât și în baza celor care urmează să fie angajate în anul 2026.

6) Programul privind iluminatul public stradal (lămpi cu LED)
•	credite angajament – 1.992.478 mii lei 
Valoarea creditelor de angajament este pentru asigurarea bugetului necesar aprobării și încheierii contractelor aferente cererilor de finanțare depuse în sesiunile  desfășurate în 2024 și care nu au fost contractate la finele anului 2025 precum și pentru lansarea unei noi sesiuni în valoare de 1.000.000 mii lei.
•	credite bugetare – 1.300.000 mii lei
Valoarea creditelor bugetare este pentru asigurarea bugetului necesar efectuării plăților conform contractelor de finanțare încheiate în urma celor patru sesiuni derulate precum și pentru contractele încheiate cu solicitanții care au depus cerere de finanțare în cele doua sesiuni desfășurate în 2024 și contractate.

7) Programul privind creșterea eficienței energetice în clădiri unifamiliale
•	credite angajament – 0 mii lei
Nu sunt necesare credite de angajament, ținând cont că relansarea acestui Program nu face parte din strategia de finanțare pentru anul 2026.
•	credite bugetare – 1.138 mii lei
Valoarea creditelor bugetare este pentru asigurarea bugetului necesar efectuării plății în cadrul contractelor de finanțare aflate în vigoare.

8) Programul privind creșterea eficienței energetice în clădiri publice
•	credite angajament – 0 mii lei 
Nu sunt necesare credite de angajament, ținând cont că relansarea acestui Program nu face parte din strategia de finanțare pentru anul 2026 și evaluarea dosarelor depuse în sesiunea derulată în decembrie 2023( în valoare de 1.202.697 mii lei) este suspendată până la 31.12.2026 conform prevederilor O.U.G. nr. 41/2025 cu modificările și completarile ulterioare.
•	credite bugetare – 329.111 mii lei
Valoarea creditelor bugetare este pentru asigurarea bugetului necesar efectuării plăților conform contractelor de finanțare aflate în derulare.

9) Programul privind dezvoltarea infrastructurii de reîncărcare pentru vehicule electrice și electrice hibrid plug-in în localități
•	credite angajament – 323 mii lei 
Valoarea creditului de angajament este necesară încheierii a două contracte care au fost aprobate și necontractate, aferente sesiunii derulate în anii anteriori.
•	credite bugetare – 100.000 mii lei
Valoarea creditelor bugetare este pentru asigurarea bugetului necesar efectuării plăților conform contractelor de finanțare aflate în derulare.

10) Programul privind îmbunătățirea calității aerului și reducerea emisiilor de gaze cu efect de seră utilizând autovehicule mai puțin poluante în transportul elevilor-microbuze electric-hibride, electrice, GNC
•	credite angajament – 0 mii lei
Nu sunt necesare credite de angajament, ținând cont că relansarea acestui Program nu face parte din strategia de finanțare pentru anul 2026.
•	credite bugetare – 134.189 mii lei 
Valoarea creditelor bugetare este pentru asigurarea bugetului necesar efectuării plăților conform contractelor de finanțare aflate în vigoare.

11) Programul privind dezvoltarea infrastructurii velo in Romania
•	credite angajament – 7.462 mii lei
Valoarea creditului de angajament este necesară încheierii unui contract care a fost aprobat și necontractate, aferent sesiunii derulată în anii anteriori.
•	credite bugetare – 47.273 mii lei
Valoarea creditelor bugetare este pentru asigurarea bugetului necesar efectuării plăților în cadrul contractelor aflate în vigoare și pentru efectuarea plăților aferente Convenției privind finanțarea proiectului „IMPLEMENTAREA UNUI SISTEM DE TRANSPORT CU BICICLETA ÎN ZONA CENTRALĂ A MUNICIPIULUI BUCUREȘTI”.

12) Programul privind finanțarea primei de sechestrare forestieră, persoanelor fizice și juridice, precum și unităților administrativ teritoriale, prevăzută la art. 3 din OUG nr. 35/2022 și a Ordinului nr. 326 /2023 de aprobare a ghidului de finanțare, pentru aprobarea măsurilor necesare realizării campaniei naționale de împădurire și reîmpădurire prevăzute în PNRR
•	credite angajament – 30.000 mii lei
Valoarea creditelor de angajament este pentru asigurarea bugetului necesar încheierii contractelor conform prevederilor O.U.G. nr. 35/2022 și a Ordinului nr. 326/2023 de aprobare a ghidului de finanțare.
•	credite bugetare – 30.000 mii lei 
Valoarea creditelor bugetare este pentru asigurarea bugetului necesar efectuării plăților conform prevederilor O.U.G. nr. 35/2022 și a Ordinului nr. 326 din 1 februarie 2023 de aprobare a ghidului de finanțare și a solicitării MMAP.

13) Finanțarea programului privind “Amenajarea parcului Est din municipiul Cluj-Napoca - Obiectivul 2 - Amenajarea culoarului văii Becaş între strada Sopor şi calea Someşeni”
•	credite angajament – 40.619 mii lei
Valoarea creditelor de angajament este pentru asigurarea bugetului necesar încheierii contractului conform prevederilor art 1210 și 1211 din O.U.G. nr. 51/2023 pentru completarea O.U.G. nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene.
•	credite bugetare – 812 mii lei
Valoarea creditelor bugetare este pentru asigurarea bugetului necesar efectuării plăților în anul 2026, ca urmare a solicitării beneficiarului .

14) Finanțarea programului privind „Punct terminal de capăt autobuze electrice, Primăria Oraşului Chitila, judeţul Ilfov”
•	credite angajament – 20.299 mii lei
Valoarea creditelor de angajament este pentru asigurarea bugetului necesar încheierii contractului conform prevederilor art 1210 si 1211 din O.U.G. nr. 51/2023 pentru completarea O.U.G. nr. 115/2011 privind stabilirea cadrului instituţional şi autorizarea Guvernului, prin Ministerul Finanţelor, de a scoate la licitaţie certificatele de emisii de gaze cu efect de seră atribuite României la nivelul Uniunii Europene.
•	credite bugetare – 812 mii  lei
Valoarea creditelor bugetare este pentru asigurarea bugetului necesar efectuării plăților în anul 2026, ca urmare a solicitării beneficiarului.

15) Programul privind finanțarea proiectelor de reabilitare și/sau extindere a rețelei naționale de transport al gazelor naturale aparținând TRANSGAZ S.A
•	credite angajament – 0 mii lei
Nu sunt necesare credite de angajament, ținând cont că aceste contracte au fost încheiate în anul 2024.
•	credite bugetare – 150.000 mii lei
Valoarea creditelor bugetare este necesară pentru asigurarea plăților aferente celor trei contracte aflate în derulare.

16) Program Integrat de Dezvoltare a Infrastructurii Sportive Durabile pentru FOTE Brașov 2027, pentru creșterea eficienței energetice a domeniului schiabil din România
Programul privind creșterea eficienței energetice în domeniul schiabil din România vizează reducerea consumului de energie și a impactului asupra mediului prin înlocuirea sistemelor de iluminat de pe pârtii cu tehnologii eficiente și achiziționarea de autovehicule de întreținere a pârtiilor mai performante și mai puțin poluante. 
•	credite angajament – 20.000 mii lei
Valoarea creditelor de angajament este pentru asigurarea bugetului necesar lansării unei sesiuni de finanțare în anul 2026, în cadrul acestui Program.
•	credite bugetare – 20.000 mii lei
Valoarea creditelor bugetare este pentru asigurarea bugetului necesar efectuării plăților în în anul 2026.

17) Programul privind reducerea emisiilor de gaze cu efect de seră în transporturi, prin promovarea vehiculelor de transport rutier nepoluante şi eficiente din punct de vedere energetic, dedicat persoanelor fizice
• credite angajament –200.000 mii lei
Valoarea creditelor de angajament este pentru lansarea unei noi sesiuni dedicată persoanelor fizice în cadrul Programului.
• credite bugetare – 303.302 mii lei
Valoarea creditelor bugetare este pentru asigurarea plății cererilor de decontare depuse de dealeri în cadrul Programului derulat în anul 2025 precum și pentru decontarea facturilor aferente persoanelor fizice care se vor înscrie în anul 2026.

18) Programul privind reducerea emisiilor de gaze cu efect de seră –prin Înființarea de centre de colectare cu aport voluntar (preluată din PNRR - Investiția 1.a)
• credite angajament – 0 mii lei
Nu sunt necesare credite de angajament, ținând cont că aceste contracte au fost încheiate în anul 2025.
• credite bugetare – 177.451 mii lei
Valoarea creditelor bugetare este pentru asigurarea plății cererilor de decontare depuse în cadrul Programului.

19) Programul privind reducerea emisiilor de gaze cu efect de seră prin Construirea de insule ecologice digitalizate (preluată din PNRR - Investiția 1.b)
• credite angajament – 0 mii lei
Nu sunt necesare credite de angajament, ținând cont că aceste contracte au fost încheiate în anul 2025.
 • credite bugetare – 160.753 mii lei
Valoarea creditelor bugetare este pentru asigurarea plății cererilor de decontare depuse în cadrul Programului.

20) Programul privind reducerea emisiilor de gaze cu efect de seră – prin Înființarea de centre integrate de colectare separată pentru aglomerări urbane (preluată din PNRR - Investiția 1.c)
• credite angajament – 0 mii lei
Nu sunt necesare credite de angajament, ținând cont că aceste contracte au fost încheiate în anul 2025.
 • credite bugetare – 98.124 mii lei
Valoarea creditelor bugetare este pentru asigurarea plății cererilor de decontare depuse în cadrul Programului.

21) Programul privind finanțarea proiectelor pentru Construirea instalațiilor de reciclare a deșeurilor pentru a îndeplini obiectivele de reciclare din pachetul de economie circulara
• credite angajament – 207.114 mii lei
Valoarea creditelor de angajament este alocată după cum urmează:
o	suma de 95.488 mii lei este necesară pentru încheierea a 3 acte adiționale aferente proiectelor preluate din PNRR la finele anului 2025 și necontractate,  cu progres fizic până la 30%, care nu se încadrează exclusiv în alocarea țintelor/jaloanelor aferente Planului naţional de redresare şi rezilienţă rezultate în urma renegocierii și a căror finanțare din fondurile europene aferente Planului naţional de redresare şi rezilienţă a fost suspendată.
o	suma de 111.626 mii lei este alocată pentru încheierea a 5  contracte de finanțare între Administrația Fondului pentru Mediu și beneficiari pentru proiecte eligibile care nu beneficiază de alocare financiară din fondurile europene aferente Planului naţional de redresare şi rezilienţă și care au fost aprobate în anul 2025 dar nu au încheiat contract.
• credite bugetare – 125.040 mii lei
Valoarea creditelor bugetare este pentru asigurarea plății cererilor de decontare depuse în cadrul Programului.


22) Programul privind reducerea emisiilor de gaze cu efect de seră prin Dezvoltarea infrastructurii pentru managementul gunoiului de grajd și al altor deșeuri agricole compostabile (preluată din PNRR - Investiția 2)
• credite angajament – 83.823 mii lei
Valoarea creditelor de angajament este alocată pentru încheierea actelor adiționale continuării implementării a 20 proiecte cu progres fizic până la 30%, care nu se încadrează exclusiv în alocarea țintelor/jaloanelor aferente Planului naţional de redresare şi rezilienţă rezultate în urma renegocierii și a căror finanțare din fondurile europene aferente Planului naţional de redresare şi rezilienţă a fost suspendată și nu au încheiat actul adițional  până la finalul anului 2025.
• credite bugetare – 99.113 mii lei
Valoarea creditelor bugetare este pentru asigurarea plății cererilor de decontare depuse în cadrul Programului.

23) Programul privind reducerea emisiilor de gaze cu efect de seră prin împădurirea terenurilor
Programul privind reducerea emisiilor de gaze cu efect de seră prin împădurirea terenurilor are ca obiectiv sprijinirea realizării de plantații forestiere pe terenuri degradate, agricole sau neproductive, în vederea creșterii capacității de absorbție a dioxidului de carbon, îmbunătățirii calității mediului și consolidării rezilienței la schimbările climatice.
•	credite angajament – 600.000 mii lei 
Valoarea creditelor de angajament este necesara pentru lansarea Programului și încheerea contractelor de finanțare în anul 2026.
•	credite bugetare –  0 mii lei
Nu sunt necesare credite bugetare având în vedere că nu există premisele utilizării acestora până la finele anului 2026.
 
24) Programul privind finanțarea bateriilor de stocare aferente sistemelor montate prin programele derulate de AFM
În completarea programului denumit generic Casa verde - Sisteme Fotovoltaice, acest program va sprijini instalarea de baterii de stocare, optimizând astfel utilizarea energiei solare produse. Programul se adresează persoanelor fizice.
•	credite angajament – 550.000 mii lei
Valoarea creditelor de angajament este necesara pentru lansarea Programului și înscrierea persoanelor fizice în aplicația informatică în anul 2026.
•	credite bugetare – 0 mii lei
Nu sunt necesare credite bugetare având în vedere că premisele utilizării acestora până la finele anului 2026 sunt reduse.

În vederea asigurării implementării prevederilor art. 12 din O.U.G nr. 115/2011, cu modificările și completările ulterioare, a fost elaborat proiectul de ” Ordin al ministrului mediului, apelor și pădurilor pentru aprobarea Listei categoriilor de proiecte prioritare care beneficiază  de alocări financiare în anul 2025 din sumele rezultate în urma licitării certificatelor de emisii de gaze cu efect de seră”, pe care îl supunem aprobării.

